На основу члана 119. став 1. тачка 1) Закона о основама система образовања и васпитања ("Сл. гласник РС", бр. 88/2017, 27/2018-др. закон, 10/2019, 27/2018-др. закон, 6/2020 и 129/2021 - даље: Закон) и члана 29. став 1. тачка 1) Статута Машинске школе „Космај“ Сопот, бр. 158 од 20.04.2022. године, дана \_\_\_\_\_\_\_\_\_\_ 2022. године, Школски одбор донео је

**ПРАВИЛНИК О ВАНРЕДНИМ УЧЕНИЦИМА**

**МАШИНСКЕ ШКОЛЕ „КОСМАЈ“ У СОПОТУ**

**Члан 1**

Ванредан ученик је лице које је у првом разреду средњег образовања и васпитања и образовања за рад старије од 17 година.

Средње образовање редовних и ванредних ученика је бесплатно у складу са Законом и посебним законом.

Изузетно, и лице млађе од 17 година стиче средње образовање и образовање за рад у својству ванредног ученика уз сагласност министра надлежног за образовање ако се лице: професионално бави спортом; ако лицу природа болести не дозвољава редовно похађање наставе; у другим околностима које су оправдане а не дозвољавају редовно похађање наставе.

Лице старије од 17 година које је претходне школске године завршило основну школу у трајању од осам година може у наредној школској години уписати средњу школу у својству редовног ученика.

Лице које је стекло средње образовање и жели да се преквалификује или доквалификује, , плаћа школарину, осим ако то чини из здравствених разлога.

Висину школарине утврђује министарство надлежно за послове образовања и васпитања, зависно од врсте образовања. Лица старија од 17 година могу се ослободити плаћања школарине, због тешке материјалне ситуације.

Својство ванредног ученика стиче се уписом у школу сваке школске године, под условима утврђеним законом.

Ванредни ученик има право да се упише у одговарајући разред у току школске године и не може завршити започети разред у року краћем од годину дана.

Редован ученик може упоредо да се школује на другом програму, односно за други образовни профил, као ванредан ученик, уз обавезно плаћање накнаде стварних трошкова.

**Члан 2**

Ванредни ученик се уписује у средњу школу ради завршетка започетог школовања, а након завршеног средњег образовања и васпитања - ради преквалификације, доквалификације.

Ученик завршног разреда који не положи поправни, завршни или матурски испит завршава започето образовање у истој школи у својству ванредног ученика, полагањем испита уз накнаду стварних трошкова полагања, коју школа утврди.

Ученик коме је одобрен прелазак у другу школу, односно други образовни профил у складу са Законом, полаже допунске испите из предмета који нису били утврђени школским програмом односно наставним планом и програмом који је ученик започео да савлађује, у роковима утврђеним решењем, у складу са општим актом школе.

Лице уписано у школу ради преквалификације полаже испите из стручних предмета које одреди комисија коју чине чланови наставничког већа школе, именовани решењем директора.

Лице уписано у школу ради доквалификације полаже допунске испите из предмета чији садржаји нису претежно исти, из предмета који нису били утврђени школским програмом, односно наставним планом и програмом и испите завршног разреда, о чему одлуку доноси комисија коју чине чланови наставничког већа школе, именовани решењем директора.

**Члан 3**

Ванредни ученик полаже испите и извршава друге утврђене обавезе.

Ванредни ученик може да полаже испите у следећим испитним роковима:

- октобарском,

- јануарском,

- априлском,

- јунском и

- августовском.

**Члан 4**

Први испитни рок у школској години је октобарски испитни рок.

Ванредни ученик може да приступи полагању испита под условом да је поднео пријаву за полагање испита и да је уз пријаву приложио доказ о уплати накнаде за полагање испита.

Накнада трошкова испита ванредних ученика уређује се општим актом школе. На висину накнаде сагласност даје министарство надлежно за област просвете (даље: Министарство).

Пријаву за полагање испита ванредни ученик подноси на прописаном обрасцу, за сваки испит посебно. Пријава се подноси секретаријату школе.

**Члан 5**

Ученици раде писмене задатке, односно полажу писмени и усмени део испита када је то за одређени предмет прописано правилником о плану и програму наставе и учења за одређени образовни профил.

**Члан 6**

Када се испит састоји из усменог и писменог дела, односно усменог дела и практичног рада, ученик прво ради писмени део, односно практични рад, а потом полаже усмени део.

Трајање писменог дела испита за одређени предмет прописује се одговарајућим правилником о плану и програму наставе и учења.

Писмени и усмени део испита не могу се полагати у истом дану.

**Члан 7**

Школа организује консултативну наставу из појединих или свих предмета, уколико се за ту наставу пријави најмање 3 ученика.

**Члан 8**

Наставници одговарајућих предмета су дужни да ванредном ученику пруже помоћ приликом избора литературе из које се припрема испит и да кроз консултације дају потребна обавештења ради правилног схватања појединих наставних садржаја.

Уколико школа за ванредне ученике организује консултативну наставу из теорије и праксе, број часова те наставе утврђује се на 20% од фонда часова прописаног правилником о плану и програму наставе и учења, за одређени предмет и образовни профил.

**Члан 9**

Комисија пред којом се полаже испит има најмање три члана, од којих су најмање два стручна за предмет који се полаже. Чланове комисије одређује директор.

Усменом делу испита обавезно присуствују сви чланови испитне комисије.

Усмене одговоре ученика прати и оцењује сваки члан комисије, а оцена се утврђује већином гласова чланова комисије и уноси у записник о полагању испита - мастилом, односно хемијском оловком.

**Члан 10**

За спровођење усменог дела испита утврђује се списак испитних питања, посебно за сваки предмет и разред, тако да тим питањима буде обухваћено целокупно градиво предмета. Испитна питања састављају стручна већа.

На основу утврђених спискова испитних питања сачињавају се испитне цедуље, које садрже најмање три испитна питања, читко написана.

Испитне цедуље су оверене печатом школе, од исте су хартије и једнаке величине и боје.

Број испитних цедуља са питањима мора бити већи од броја пријављених ученика за полагање испита у једној групи, најмање за три.

Усмени део испита полаже се извлачењем испитних цедуља.

**Члан 11**

Писмени задатак прегледају испитивач и два члана комисије и утврђују оцену која се уноси у записник о полагању испита.

Оцена из писменог и усменог дела испита једног предмета је јединствена и утврђује се већином гласова чланова испитне комисије.

**Члан 12**

Ванредни ученик се удаљава са испита уколико користи мобилни телефон, електронски уређај или друга недозвољена средства, ремети ток испита, недолично се понаша према члановима испитне комисије.

У случају удаљавања ванредног ученика са испита, испитна комисија уноси у записник о полагању испита напомену да је ученик удаљен, уз навођење разлога удаљавања.

Ученик који је удаљен са испита, оцењује се недовољном оценом.

**Члан 13**

Сматра се да није положио испит ученик који из неоправданих разлога не приступи испиту или одустане од испита у току или пре испита. Ако ученик у току испита одустане од полагања, у записнику се констатује да је одустао од испита и да није положио испит.

**Члан 14**

Ванредан ученик полаже испит из свих предмета утврђених школским програмом осим из предмета Физичко васпитање - ако је старији од 20 година и извршава друге обавезе утврђене законом и општим актом школе.

Владање ванредног ученика се не оцењује.

**Члан 15**

Успех ученика из изборних програма верска настава и грађанско васпитање оцењује се описно. Оцена из изборних програма, изузев верске наставе и грађанског васпитања, је бројчана.

Успех ученика из обавезних наставних предмета оцењује се бројчано.

**Члан 16**

Да би могао да се упише у школу и полаже испите из наредног разреда, ванредни ученик мора да положи све испите из претходног разреда.

**Члан 17**

Ученику који је положио све испите из предмета за одређени разред издаје се сведочанство о завршеном разреду.

Евиденције о испитима чувају се 10 година.

**Члан 18**

Ванредан ученик који се упише у средњу школу у циљу настављања започетог школовања, мора да приложи сведочанства завршених разреда, како би се могао уписати у одговарајући разред.

**Члан 19**

Висина накнаде ванредног ученика за полагање испита, као и висина школарине ванредног ученика утврђује се посебним актом (правилником) школе, по прибављеној сагласности Министарства.

Министарство даје сагласност на број ванредних ученика које школа уписује у одређеној школској години.

Објављен на огласној табли \_\_\_\_\_\_\_\_\_\_2022. године

Ступа на снагу осмог дана од дана објављивања на огласној табли школе.

 Председник школског одбора

 Новица Миљковић